**Dunkersamling på Maurvangen 12. – 13. juni**

**Det blir dunkersamling på Maurvangen helga 12. – 13. juni! Dette er nå klart etter nærmere undersøkelser og vurderinger. Dermed kan vi gjennomføre en av årets store dunkerbegivenheter i hovedtrekk som opprinnelig planlagt, bare med noen tilpasninger til koronareglene.**

På vår forespørsel om arrangementet til kommuneoverlegen i Vågå, har vi fått «tommelen opp» for utstillingen og øvrige utedeler samlinga. Det vil si at store deler av samlinga kan holdes omtrent som før, men vi må velge en annen form på de møtene vi vanligvis har holdt innendørs. Denne gangen vil også Dunker-ringens årsmøte og avlsrådets etterfølgende orientering gå av stabelen ute. Vi satser på at værgudene er på vår side den junihelga!

Lørdag 12. juni blir holdes som vanlig Dunker-ringen og avlsrådets deler av samlinga. Det vil si at heder og ære i form av premier og diplomer deles at til kåringshunder og diverse konkurransedeltakere. Disse får spesiell invitasjon. Så holdes årsmøtet i Dunker-ringen og orientering fra avlsrådet.

Selve innkallingen til årsmøtet med dagsorden og øvrige saksdokumenter legges ut her på Dunker-ringens hjemmeside. Innkallingen sendes også elektronisk i mail til alle medlemmer vi har mailadresse til. Øvrige medlemmer får denne tilsendt på papir gjennom posten.

Søndag 13. juni arrangerer Vestoppland Harehundklubb sin utstilling med Rune Tyvold som dommer. **Påmeldingsfristen er 5. juni.** Elektronisk påmelding som vanlig via NKKs hjemmeside.

Både lørdag og søndag blir det tilpasninger til koronareglene. Alle som skal dit bes om å forholde seg til de opplegg og rutiner som det blir orientert om på forhånd og på stedet under arrangementet.

I tillegg til årsmøtedokumentene legger vi ut mer detaljert informasjon om dunkersamlinga her på hjemmesiden i tida framover. Så følg med!

Velkommen til Maurvangen!

Hilsen

Styret i Dunker-ringen